Matkustajat tekivät rakkaan lähijunan viimeisestä matkasta nostalgisen ja samalla tyylikkään.

Viimeinen M-juna lähti matkaan Helsingin Rautatieasemalta kohti Vantaankoskea myöhässä, mihin oli täysin selvä syy. Myöhäisestä ajankohdasta huolimatta ihmisiä oli saapunut paikalle massoittain, joten junan lastaaminen otti oman aikansa.

Ihmisistä oli aistittavissa, ettei kyseessä ollut normaali junamatka. Ennen lähtöä asemalla nuoret myivät " Kiitos M-juna " -kangasmerkkejä. Kaikki myytiin silmänräpäyksessä.

- Ajattelimme kaverin kanssa, että sadan merkin tekeminen on maksimi, koska tuskin niitä enempää myydään. Tänään meitä sitten kadutti, sillä kaikki myytiin ihan sekunnissa, kertoo opiskelija Tuukka Määttänen, joka itsekin asuu M-junan reitin varrella.

M-junan taival loppuu, kun liikennöinti Kehäradalla alkaa tänään. Tilalle tulevat I- ja P-junat. Mikään ei siis matkustamisen kannalta muutu, mutta ihmisille M-junan merkitys on symbolinen.

- Eihän se ole pelkästään juna, vaan enemmänkin käsite. Minulla on aina ollut rakas suhde M-junaan, joten on hienoa nähdä, kuinka se koskettaa muitakin. En ole ainoa Vantaalla tai Helsingissä asuva, joka ajattelee omasta lähijunastaan näin positiivisesti. Se on siistiä, Määttänen sanoo.

Ennen lähtöä laituri täyttyi eri-ikäisistä matkustajista. Jotkut muistavat M-junan sieltä asti, kun junan nykyinen reitti on otettu käyttöön.

- Eihän sillä junan kirjaimella ole väliä, mutta onhan tämä yhden aikaukauden päätös. Itsellänikin liikkuminen nuorena oli M-junan varassa. Paljon on muistoja, kertoo koko ikänsä M-junan reitin varrella asunut Kimmo Eriksson.

Tuukka Määttäsen kangasmerkit myivät kuin häkä.

Karnevaalitunnelmaa

Järjestyksenvalvojat joutuivat kertaalleen tyhjentämään laiturin ihmisistä, jotta siirtyminen junaan saatiin hoidettua turvallisesti. Lopulta pelkästään junan ovien avaaminen sai ihmiset huutamaan ja taputtamaan raivoisasti, minkä jälkeen juna täyttyi nopeasti.

- M-junalla tultiin ja M-junalla lähdetään. Onhan tämä hienoa nyt, kun näkee tämän ihmisten määrän, kertoo Otto Haapanen.

Junan lähdettyä liikkeelle, toivotti kuljettaja kaikille matkustajille hyvää ja nostalgista M-junan viimeistä matkaa matkustajien mylvinnän säestämänä. Pian tämän jälkeen alkoivat yhteislaulut ja rytmikkäät taputukset. Jokainen asema huomioitiin huutamalla aseman nimeä yhteen ääneen ennen pysähtymistä.

Ihmisiä oli kerääntynyt myös asemille katsomaan viimeisen M-junan lipumista ohi. Huopalahden kohdalla eräskin nainen seisoi laiturilla " Kiitos M " -kyltti kädessään.

M-junan viimeinen matka eteni karnevaalitunnelmasta huolimatta siististi ilman häiriöitä, vaikka joku päättikin pidentää ajallisesti junan matkaa vetämällä hätäjarrusta Myyrmäen aseman kohdalla.

Juna saapui lopulta Vantaankosken asemalle lähes täynnä, sillä suurin osa matkustajista päätti ottaa kaiken irti lähijunan viimeisestä matkasta.